Örvunarskammtur af bóluefnum frá Pfizer og Moderna veita bestu vörnina samkvæmt rannsókn háskólans í Southampton á Englandi. Þeir sem fengu þrjá skammta af Moderna mældust með mesta mótefnið.
Rannsóknin náði yfir tæplega þrjú þúsund manns á Bretlandi sem fengu örvunarskammt þremur mánuðum eftir að hafa fengið annan skammt af bóluefnum frá AstraZeneca eða Pfizer. Sjö bóluefni voru rannsökuð. Öll juku þau ónæmi eftir tvo skammta af AstraZeneca og sex þeirra eftir tvo skammta af Pfizer. Mánuði eftir örvunarskammt með Moderna hafði mótefnamagnið þrítugfaldast og tuttugu og fimm-faldast hjá þeim sem voru bólusettir með Pfizer. Í báðum tilvikum höfðu viðmiðunarhóparnir fengið tvo skammta af AstraZeneca. Hjá þeim sem höfðu verið tvíbólusettir með Pfizer hafði mótefnamagnið áttfaldast. Saul Faust, sem fór fyrir rannsókninni, segir niðurstöðurnar áhrifaríkar og koma í veg fyrir andlát og innlögn á sjúkrahús. Engar alvarlegar aukaverkanir komu í ljós hjá þeim sem voru rannsakaðir aðrar en þreyta, höfuðverkur og verkur í handlegg eftir sprautuna. Í rannsókninni kom í ljós að örvunarskammtur jók T-frumumagn óháð því af hvaða bóluefni fólk hafði fengið fyrstu tvo skammtana. Forstjóri Pfizer sagði frá því í gær að líklegt væri að fólk þyrfti að fara í bólusetningu árlega næstu árin. Bretar hafa gengið frá kaupum á 114 milljónum skammta af bóluefni frá Pfizer og Moderna sem notuð verða tvö næstu árin. Ár er síðan Bretar urðu fyrstir til að samþykkja bóluefni frá Pfizer-BioNTech.